Tverken sportskapell

Tverken sportskapell ligger i Finnemarka tre km nord for Landfalltjern i Drammen kommune i Buskerud. Det ble vigslet 30. januar 1938 av biskop Eivind Berggrav. Ved den anledning kom over 3000 mennesker og overvar begivenheten. Kapellet ble reist på initiativ av sokneprest Ole Narum som mente det var vanskelig å kombinere søndagsturer med kirkegang. Kapellet har 125 sitteplasser og er tegnet av byarkitekt Alf Bugge. Det er oppført i laftet tømmer på Tverken like ved utfartsstedet Tverken. Taket er tekket med spon og veggene er tjærebredd. Tomt ble kjøpt av gårdbruker Opsahl. To kirkeklokker, støpt hos Olsen Nauen i Tønsberg, ble gitt av konsul P. Christensen i 1937. På den største klokken står det inngravert: «Land, land, land hør Herrens ord. Jer. 22. 22.» På den minste står det: «I hellig prydelse kommer din ungdom til dig. Salme 110.3.» Da kapellet sto ferdig hadde det kostet kr 44.000. Kapellet var nedbetalt i 1943. Det blir i dag brukt til gudstjenester hver søndag høst, vinter og vår, unntatt i desember og frem til midten av februar. Kapellet er eid av Den norske kirkes menigheter i Drammen prosti (med unntak av Skoger sogn) samt Frogner sogn i Lier prosti. En egen peisestue og soverom gjør at stedet kan brukes til overnatting av foreninger og lag. En omfattende restaurering fant sted i 1959. Kapellet fikk innlagt strøm i 1975. Kilder Sigrid Marie Christie og Håkon Christie. Tverken sportskapell i Norges Kirker utgitt av NIKU og KA Drammen byleksikon: Sportskapellet